Bukit Bendera

Bukit Bendera ialah sebuah tempat peranginan bukit yang terdiri daripada beberapa gabungan puncak dan terletak hampir di tengah-tengah Pulau Pinang. Ia berada kira-kira  di barat pusat bandar George Town. Nama ini turut digunakan untuk merujuk kepada Flagstaff Hill yang merupakan bahagian puncaknya yang paling pesat membangun. Salah satu puncak dikenali sebagai Bukit Strawberi dan merupakan nama rumah milik Francis Light, pengasas jajahan di Pulau Pinang.

Bukit Bendera terdiri daripada beberapa buah bukit dengan titik tertinggi berada di Bukit Barat, mencapai ketinggian  dari paras laut. Bukit ini merupakan kawasan berbukit bukau yang terlihat asing berbanding kawasan pamah lain di Malaysia kerana ketinggian serta kehijauan alamnya. Kawasan ini pernah dijadikan tempat percutian semasa zaman penjajahan British dan kini menjadi destinasi pelancongan popular kerana sejarah dan warisannya.

Puncak Bukit Bendera di kawasan pelancongan utama boleh dicapai melalui Kereta Api Bukit Bendera dari stesen awal di Jalan Stesen Bukit Bendera. Sehingga kini, sistem kereta api funikular ini merupakan satu-satunya seumpamanya di Malaysia dan telah membawa lebih sejuta pelawat ke puncak bukit .

Bukit Bendera merupakan sebahagian daripada Rizab Biosfera Bukit Bendera yang diakui oleh UNESCO sebagai Rizab Biosfera ketiga di Malaysia dalam senarai Rangkaian Rizab Biosfera Dunia (WNBR).

Sejarah

Kapten Francis Light, pengasas jajahan di Pulau Pinang mula menandakan laluan kuda dari air terjun di Kebun Bunga Pulau Pinang ke puncak bukit pada 1788. Beliau membersihkan kawasan tersebut untuk menanam strawberi sehingga dikenali sebagai Bukit Strawberi (Strawberry Hill).

Nama Bukit Bendera dalam bahasa Melayu sebenarnya merujuk kepada Flagstaff Hill yang merupakan nama rasmi bukit ini. Nama ini merujuk kepada tiang bendera di luar rumah "Bel Retiro", kediaman rasmi Gabenor Pulau Pinang yang dibina oleh Francis Light sekitar tahun 1789. Namun, kawasan ini lebih dikenali sebagai "Penang Hill" dalam bahasa Inggeris, merujuk kepada gabungan bukit sedangkan nama seperti "Flagstaff Hill" dan "Strawberry Hill" digunakan untuk puncak-puncak tertentu.

Bukit ini menjadi tempat percutian dingin penjajah British daripada cuaca panas dan ancaman malaria di kawasan rendah. Banyak banglo dibina di puncak Bukit Bendera untuk pegawai kerajaan dan anggota tentera. Sebuah banglo pemulihan dibina pada 1803.

Antara bangunan terawal di Bukit Strawberi ialah sebuah rumah yang dibina oleh David Brown di atas tanah pemberian Francis Light. Namun, sejarawan Australia, Marcus Langdon berpendapat rumah itu sebenarnya dibina oleh William Edward Phillips, pemilik Rumah Suffolk, bukan David Brown. Rumah itu terbakar sebelum dibina semula pada abad ke-19 dan digunakan sebagai restoran setakat tahun 2012. 

Pejabat pos pertama dibuka pada 1894 dan sebuah hotel iaitu Hotel Crag milik Sarkies  Bersaudara telah ditubuhkan pada 1895 tetapi dijual pada 1920-an. Ia beroperasi hingga ditutup semasa Perang Dunia II. Bangunan ini kemudian digunakan sebagai sekolah berasrama bernama The International School of Penang (Uplands) dari 1955 hingga 1977. Balai polis pertama pula dibina pada 1929 dan bangunannya masih wujud di lokasi yang sama.

Pada awalnya, satu-satunya cara untuk naik ke puncak adalah dengan berjalan kaki, menunggang kuda atau menaiki tandu (usungan). Percubaan pertama membina kereta api bermula pada 1897 tetapi gagal. Ia dibina antara 1901 dan 1905 namun mengalami masalah teknikal.

Kerajaan Selat kemudian melancarkan projek baharu untuk membina kereta api funikular Bukit Bendera dengan kos 1.5 juta dolar Selat. Ia mula dibuka kepada umum pada 21 Oktober 1923 dan dirasmikan pada 1 Januari 1924. Kereta api ini mencetuskan pembangunan pesat banglo dan rumah percutian di kalangan orang Eropah dan tauke Cina tempatan yang kaya-raya. Ia juga menaikkan nama Bukit Bendera sebagai destinasi pelancongan utama di Pulau Pinang, menerima lebih sejuta pelawat setahun menjelang 2012.

Sebuah usaha naik taraf besar-besaran bermula pada 2010. Landasan kereta api diperbaharui, membolehkan capaian yang lebih pantas ke puncak, manakala kemudahan pengunjung, laluan pejalan kaki dan pelantar pandang juga dibina.

Geografi

Topografi
Bukit Bendera ini pada asasnya merupakan jisim berbukit yang terdiri daripada batuan granit. Jajaran bukit lebih tinggi di bahagian utara dengan titik tertinggi terletak di Bukit Barat pada ketinggian  dari aras laut. Selain Bukit Barat, terdapat beberapa puncak lain di kawasan ini seperti Bukit Laksamana, Bukit Harimau, Bukit Bendera, Bukit Halliburton, Bukit Strawberi dan Bukit Kerajaan (atau Government Hill). Bukit Bendera berada di ketinggian  dari aras laut.

Beberapa batang sungai dan aliran sungai kecil berasal kawasan ini. Sungai Pinang merupakan sungai terbesar yang bermula dari sebilangan anak sungai di kawasan tersebut.

Guna tanah
Disebabkan iklim yang lebih sejuk, Bukit Bendera sejak lama menjadi destinasi percutian yang popular. Beberapa buah banglo telah dibina di sekitar Bukit Bendera yang asal. Bahagian utara Bukit Bendera pula kurang membangun.

Kawasan Bukit Kerajaan, Bukit Timah dan beberapa kawasan lain telah diwartakan sebagai kawasan tadahan air, dan sebarang pembangunan tidak dibenarkan.

Potensi rekreasi juga wujud di bahagian hulu sungai, di mana kualiti air masih bersih. Di beberapa lokasi, perubahan aras tanah secara mendadak menghasilkan siri air terjun kecil dan jeram yang menjadi lokasi popular bermandi-manda, berendam dan berkelah.

Kawasan pamah Bukit Bendera banyak digunakan untuk tujuan pertanian dan kediaman.

Kebolehcapaian
Cara paling mudah untuk naik ke Bukit Bendera adalah melalui Kereta Api Bukit Bendera, sebuah kereta api funikular dari Air Itam ke puncak Bukit Bendera. Perjalanan sejauh  ini dahulunya mengambil masa kira-kira setengah jam dengan hentian di stesen-stesen pengantara atas permintaan. Namun, sistem yang telah dinaik taraf kini membolehkan perjalanan tanpa henti ke puncak dalam masa lima hingga sepuluh minit.


Sebagai usaha untuk mengurangkan kesesakan dan kebergantungan terhadap kereta api, sistem kereta kabel menghubungkan puncak bukit dengan KebungBunga  sedang dalam pembinaan . Projek ini dijangka siap pada 2026.

Sebagai alternatif, terdapat laluan bertar sepanjang  yang dikenali sebagai laluan jip. Laluan ini hanya dibuka kepada kenderaan milik penduduk Bukit Bendera. Ia juga digunakan oleh penunggang motosikal lasak dan para pendaki. Laluan ini bermula dari kuari di pintu masuk Taman Botani Pulau Pinang dan mengambil masa dua hingga tiga jam berjalan santai ke puncak. Antara hentian terkenal di sepanjang laluan ini ialah hentian 52 dan 84, di mana pengunjung boleh menikmati pemandangan pulau serta mendapatkan air dan teh yang disediakan oleh penduduk setempat. Hentian 84 ialah hentian terakhir sebelum tiba di puncak, terletak kira-kira 45 minit lagi dari situ.


Jalan Sultan Yahya Petra, atau lebih dikenali sebagai Summit Road, menghubungkan stesen puncak dengan bahagian barat Bukit Bendera menuju ke Bukit Barat dan Bukit Harimau.

Lereng timur Bukit Bendera pula mempunyai rangkaian jalan dan laluan seperti Jalan Moniot, Jalan Viaduct dan Jalan Terowong. Jalan Moniot dinamakan sempena seorang Perancis, Michael Jules Moniot, yang menjalankan kerja ukur antara tahun 1846 hingga 1855. Jalan ini telah diwartakan sebagai Jejak Warisan pada 1995 oleh Yang di-Pertua Negeri Pulau Pinang.

Terdapat juga rangkaian laluan berkuda yang menghubungkan pelbagai banglo. Laluan ini dibina oleh banduan paksa India yang dibawa dari Bengkulu di Sumatera ke Pulau Pinang pada separuh kedua abad ke-19.

Terdapat juga pelbagai laluan mendaki bermula dari kaki bukit seperti dari Moongate, Empangan Air Itam, Estet Hye Keat dan Taman Bandaraya (dahulunya Taman Belia). Sesetengah laluan ini turut digunakan oleh petani untuk membawa hasil tani ke pasar di Balik Pulau dan Air Itam.

 Iklim 
Ciri utama Bukit Bendera ialah iklimnya yang lebih sejuk. Kawasan puncak utama mempunyai suhu purata antara 20°C hingga 27°C. Suhu minimum purata secara konsisten di bawah 21°C. Bulan paling panas adalah antara Disember dan April, manakala bulan paling sejuk antara Jun hingga Oktober. Secara umumnya, suhu di sini 5°C lebih sejuk berbanding pusat bandar.

 Demografi 

, Bukit Bendera mempunyai jumlah penduduk seramai 332 orang. Kaum bukan warganegara membentuk lebih 77% daripada penduduk, diikuti oleh kaum Cina hampir 13%, dan kaum India sebanyak 6%.

Tumbuhan dan haiwan

Flora
Jenis hutan yang paling lazim terdapat di Bukit Bendera ialah hutan dipterokarpa bukit.Simon Gardner, Pindar Sidisunthorn dan Lai Ee May, 2011. Heritage Trees of Penang. Pulau Pinang: Areca Books.  Di altitud yang lebih tinggi, terdapat juga beberapa spesies oak-laurel subgunung serta pokok konifer. Paku gajah yang biasanya dikaitkan dengan kawasan beraltitud tinggi turut terdapat di sini.

Bukit Bendera penting dari sudut saintifik sebagai lokasi jenis bagi banyak spesies tumbuhan di Malaysia. Dahulu, ahli botani datang ke sini mengumpul tumbuh-tumbuhan untuk tujuan herbarium di seluruh dunia. Kawasan ini kaya dengan biodiversiti dan mempunyai banyak spesies endemik, sesetengahnya sangat langka dan terancam pupus.

Spesies yang langka dan terancam termasuk tumbuhan parasit Exorhopalia ruficeps yang tumbuh di kawasan semak yang lembap dan teduh. Anggerik selipar Pulau Pinang (Paphiopedilum barbatum) kini semakin pupus akibat pengumpulan berlebihan. Maingaya malayana, spesies pokok geruk yang terancam telah ditemukan semula beberapa tahun lalu dan kini sedang dibiakkan.

Fauna
Mamalia besar tidak ditemukan di Bukit Bendera. Hanya babi hutan, mamalia kecil dan sederhana seperti tupai biasa, tupai akar dan monyet yang kelihatan. Beberapa spesies binatang di kawasan bukit ini adalah nokturnal contohnya musang, kubung, tupai terbang dan kelawar.

Pada waktu petang, bunyi khas cengkerik sering kedengaran. Ketika diteliti, belalang ranting dan mentadak daun yang pandai menyamar boleh dilihat bersembunyi di balik tumbuhan.

Bukit Bendera kaya dengan kepelbagaian spesies burung. Lebih 100 spesies burung atau kira-kira 80% daripada jumlah burung di Pulau Pinang telah direkodkan di sini. Spesies ini terdiri daripada burung taman biasa hinggalah penghuni hutan yang jarang ditemui.

Rujukan

 Pautan luar 
 Portal Rasmi Perbadanan Bukit Bendera Pulau Pinang
 ForestExplorers
 Bukit Bendera

Bukit Bendera
Kategori:Tempat peranginan bukit di Malaysia
Kategori:Daerah Timor Laut

Kategori:Tarikan pelancong di Pulau Pinang
Kategori:Pelancongan di Pulau Pinang